Den felles sikkerhets- og forsvarspolitikks tjenestemedalje

CSDP-medaljen, eller Medaljen for tjeneste i felles sikkerhets- og forsvarspolitikk, er en medalje innstiftet 1. januar 2003 av Den europeiske union til deltagere i operasjoner iverksatt som en del av unionens felles sikkerhets- og forsvarspolitikk. Medaljen tildeles militært personell, politifolk og sivile som tjenestegjør i operasjoner iverksatt av EU. Medaljen tildeles for minimum 30 dagers tjeneste.

Utforming
Medaljen er i sølvfarget metall og har en diameter på 35 mm. På avers har den en sirkel av tolv stjerner, Europasymbolet. På revers står innskriften «PRO PACE UNUM» (sammen for fred) over tre linjer. Den er opphengt i bånd med to sett farger: Blått med gul midtstripe, fargene fra Europaflagget, for deltagelse i selve operasjonene, og blått med hvit midtstripe for tjeneste ved hovedkvarter og for arbeid med planlegging og støttetjenester. 

Medaljen har samme utforming for alle operasjoner, men båndet utstyres med spenne som indikerer hvilken operasjon den er tildelt for. Også båndstripene utstyres med spenne.

Spenner finnes for flere EU-operasjoner:
 EUPM, politimisjon i Bosnia-Hercegovina, 1. januar 2003–
 EUFOR Concordia i Makedonia, 31. mars 2003–15. desember 2003
 Operasjon Artemis i Den demokratiske republikken Kongo, 12. juni 2003–1. september 2003
 EUPOL Proxima, politimisjon i Makedonia, 15. desember 2003–14. desember 2005
 EUFOR Althea i Bosnia-Hercegovina, 2. desember 2004–
 EUSEC RD Congo, sikkerhetssektorreformmisjon i Den demokratiske republikken Kongo, 8. juni 2005–
 AMIS EU Supporting Action, støtteaksjon til African Union Mission in Sudan, 18. juli 2005–31. desember 2007
 EUBAM Rafah, assistansemisjon for grensestasjonen ved Rafah, 25. november 2005–
 EUPOL COPPS, koordinasjonskontor for støtte til palestinsk politi, 1. januar 2006–
 EUFOR RD Congo, støttestyrke for MONUC i Den demokratiske republikken Kongo, 12. juni 2006–30. november 2006
 EUPOL Afghanistan, politimisjon i Afghanistan, 15. juni 2007–
 EUFOR Tchad/RCA, innsats i Tsjad og Den sentralafrikanske republikk, 17. mars 2008–15. mars 2009
 Operasjon Atalanta utenfor Somalia, 5. november 2008–
 EULEX Kosovo, rettsstatsmisjon i Kosovo, 9. desember 2008–
 EUTM Somalia, treningsmisjon for Somalia i Uganda, mai 2010–

Referanser

EUs felles sikkerhets- og forsvarspolitikk
Utmerkelser etablert i 2003
Utmerkelser fra Den europeiske union